  Майя Бывальцева Удмуртиысь Сигаево черкогуртын стадионэз «олимпи» технологиосъя пуктозы. Ужъёс мыно 25-тӥ гужем элькун гурт шудонъёслы дасяськон улсын, соос 2016-тӥ арын пӧсьтолэзе ортчозы. Сарапул ёросэ вуылыку, 12-тӥ куартолэзе со сярысь вераз улосвылысь физкультурая, спортъя но егитъёсын ужан политикая министр Игорь Краснов. «Шудонъёслы дасяськон рос-прос мынэ. Тодэ вайыто, соос татын ортчозы 5-9 пӧсьтолэзе. Футбол бусыез дасян туннэ нуналлы 90 процентлы быдэстэмын. Асьмеос капчи атлетикая вуоно сюрес вылын сылӥськомы. Бусы искусственной вӧлдомы. Татын олимпи шобрет луоз. Та парк толалтэ но уже кутӥськоз — куас сюрес лэсьтэмын луоз,  400 метръём сюрес югдытэм трассаен огазеяськоз. Со бордын ӵектослэн аспӧртэмлыкез — со черкогуртлэн шораз, артэ 550 адямилы колледж, 600 адямилы школа, пиналъёс татын быгатонлыкъёссэс будэтыны быгатозы, ёрос но ёроскуспо ӵошатсконъёс ортчытъяны луоз», — пусйиз Игорь Краснов. Спортъя министр элькун кивалтӥсен Александр Соловьёвен ӵош Сарапулысь политехникая колледжлэсь огъяулоннизэ но учкизы, отчы вань спортсменъёсты интыялозы. «Усто», — дунъяз ӵошатсокнъёсты дасяськонэз Удмуртилэн тӧроез. Тодэ вайытом, 12-тӥ куартолэзе Александр Соловьёв Кам шур вамен выжез лэсьтонэ вуылӥз. Тегъёс: Спорт ИгорьКраснов Сарапул Удмуртия АлександрСоловьёв  